b'\n_START_ARTICLE_\nMarko Kor\xc5\xa1i\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini odvetnika Mirka Kor\xc5\xa1i\xc4\x8da in Cecilije Kor\xc5\xa1i\xc4\x8d rojene \xc5\xbdeleznik. Ljudsko \xc5\xa1olo in 4. razrede klasi\xc4\x8dne gimnazije je do leta 1932, ko se je dru\xc5\xbeina preselila v Kraljevino Srbov, Hrvatov in Slovencev obiskoval v Gorici. V Ljubljani je nadaljeval \xc5\xa1olanje na I. dr\xc5\xbeavni realni gimnaziji. Po maturi se je leta 1937 vpisal na Medicinsko fakulteto v Ljubljani. V tem \xc4\x8dasu je bil aktiven \xc4\x8dlan Kluba primorskih akademikov. Leta 1939 je \xc5\xa1tudij nadaljeval v Zagrebu in tam 1942 diplomiral. Po kon\xc4\x8danem \xc5\xa1tudiju se je zaposlil v splo\xc5\xa1ni bolni\xc5\xa1nici v Bjelovarju ter isto\xc4\x8dasno za\xc4\x8del specializacijo iz pulmologije._NEWLINE_V Bjelovarju je sodeloval v osvobodilnem gibanju. Kasneje se je pridru\xc5\xbeil partizanom. Konec vojne je do\xc4\x8dakal kot zdravnik na letali\xc5\xa1\xc4\x8du NOVJ in POJ pri Zadru, ki so ga uporabljali tudi zavezni\xc5\xa1ki letalci (sedaj Letali\xc5\xa1\xc4\x8de Zadar). Od tam se je s svojo letalsko enoto preselil v Sombor, 1946 pa na Letali\xc5\xa1\xc4\x8de Ljubljana Polje, ki ga je takrat uporabljala Jugoslovanska ljudska armada. Januarja 1947 je bil imenovan za \xc5\xa1efa plju\xc4\x8dnega oddelka Armijske bolni\xc5\xa1nice v Sarajevu, na poti tja je umrl v \xc5\xbeelezni\xc5\xa1ki nesre\xc4\x8di pri Derventi v Bosni._NEWLINE_Marko Kor\xc5\xa1i\xc4\x8d je bil zelo cenjen zdravnik. V \xc4\x8dasu okupacije Zagreba, oziroma Neodvisne dr\xc5\xbeave Hrva\xc5\xa1ke je veliko pripomogel k re\xc5\xa1evanju 120 aretiranih \xc4\x8dlanov Legije prostovoljcev. V Bjelovarju pa je na skrivaj zdravil partizane in omogo\xc4\x8dil \xc5\xa1tevilnim doma\xc4\x8dinom, da so se izognili prisilni mobilizaciji v Hrva\xc5\xa1ke oboro\xc5\xbeene sile NDH.'